Κανονισμός (ΕΚ) αριθ. 1162/2002 της Επιτροπής

της 28ης Ιουνίου 2002

για την τροποποίηση του κανονισμού (ΕΟΚ) αριθ. 94/92 περί θεσπίσεως λεπτομερών κανόνων εφαρμογής του καθεστώτος εισαγωγής από τρίτες χώρες που προβλέπεται στον κανονισμό (ΕΟΚ) αριθ. 2092/91 του Συμβουλίου

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(1), όπως τροποποιήθηκε τελευταία από τον κανονισμό (ΕΚ) αριθ. 473/2002 της Επιτροπής(2), και ιδίως το άρθρο 11 παράγραφος 1,

Εκτιμώντας τα ακόλουθα:

(1) O κατάλογος των τρίτων χωρών, από τις οποίες πρέπει να κατάγονται ορισμένα βιολογικά παραγόμενα γεωργικά προϊόντα προκειμένου να κυκλοφορούν στο εμπόριο στην Κοινότητα, που προβλέπεται από το άρθρο 11 παράγραφος 1 του κανονισμού (ΕΟΚ) αριθ. 2092/91, καταρτίζεται στο παράρτημα του κανονισμού (ΕΟΚ) αριθ. 94/92 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2589/2001(4). Ο κατάλογος αυτός έχει καταρτιστεί σύμφωνα με το άρθρο 11 παράγραφος 2 του κανονισμού (ΕΟΚ) αριθ. 2092/91.

(2) Η Νέα Ζηλανδία υπέβαλε αίτηση στην Επιτροπή προκειμένου να συμπεριληφθεί στον κατάλογο που προβλέπεται στο άρθρο 11 παράγραφος 1 του κανονισμού (ΕΟΚ) αριθ. 2092/91. Οι αρχές της υπέβαλαν τις απαραίτητες πληροφορίες σύμφωνα με το άρθρο 2 παράγραφος 2 του κανονισμού (ΕΟΚ) αριθ. 94/92.

(3) Η εξέταση των εν λόγω πληροφοριών και οι μετέπειτα συζητήσεις με τις αρχές της Νέας Ζηλανδίας οδήγησαν στο συμπέρασμα ότι στην εν λόγω χώρα υπάρχει ισοτιμία των κανόνων παραγωγής και ελέγχου γεωργικών προϊόντων με τους κανόνες που προβλέπονται στον κανονισμό (ΕΟΚ) αριθ. 2092/91.

(4) Οι εισαγωγές από τη Νέα Ζηλανδία προς την Ευρωπαϊκή Κοινότητα πραγματοποιούνται επί του παρόντος σύμφωνα με το άρθρο 11 παράγραφος 6 του κανονισμού (ΕΟΚ) αριθ. 2092/91. Οι παραγωγοί και οι εξαγωγείς θα χρειαστούν μια μεταβατική περίοδο προκειμένου να προσαρμοστούν στο επίσημο πρόγραμμα διασφάλισης βιολογικά παραγόμενων τροφίμων.

(5) Η διάρκεια της συμπερίληψης της Νέας Ζηλανδίας θα πρέπει να υπόκειται στο αποτέλεσμα του επιτοπίου ελέγχου όσον αφορά την εφαρμογή των κανόνων παραγωγής και των μέτρων ελέγχου που εφαρμόζει η Νέα Ζηλανδία, ο οποίος προβλέπεται στο άρθρο 11 παράγραφος 5 του κανονισμού (ΕΟΚ) αριθ. 2092/91.

(6) Οι αρχές της Νέας Ζηλανδίας παρείχαν στην Επιτροπή όλες τις απαιτούμενες εγγυήσεις και πληροφορίες, οι οποίες ανταποκρίνονται στην απαίτηση σύμφωνα με την οποία οι οργανισμοί πρέπει να ανταποκρίνονται στα κριτήρια που καθορίζονται στο άρθρο 11 παράγραφος 2 του κανονισμού (ΕΟΚ) αριθ. 2092/91.

(7) Συνεπώς, ο κανονισμός (ΕΟΚ) αριθ. 94/92 πρέπει να τροποποιηθεί αναλόγως.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που προβλέπεται στο άρθρο 14 του κανονισμού (ΕΟΚ) αριθ. 2092/91,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΟΚ) αριθ. 94/92 τροποποιείται σύμφωνα με το παράρτημα του παρόντος κανονισμού.

Άρθρο 2

Κατά τη διάρκεια μεταβατικής περιόδου που λήγει στις 30 Ιουνίου 2003, το Υπουργείο Γεωργίας και Δασών της Νέας Ζηλανδίας (MAF) μπορεί επίσης να εκδίδει το πιστοποιητικό που αναφέρεται στο άρθρο 11 παράγραφος 1 στοιχείο β) του κανονισμού (ΕΟΚ) αριθ. 2092/91 μόνο για προϊόντα για τα οποία έχει χορηγηθεί και κοινοποιηθεί η άδεια εισαγωγής σύμφωνα με το άρθρο 11 παράγραφος 6 του εν λόγω κανονισμού, με την προϋπόθεση ότι η άδεια έχει χορηγηθεί πριν από την 1η Ιουλίου 2002.

Άρθρο 3

Ο παρών κανονισμός αρχίζει να ισχύει την 1η Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Ιουνίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 22.7.1991, σ. 1.

(2) ΕΕ L 75 της 16.3.2002, σ. 21.

(3) ΕΕ L 11 της 17.1.1992, σ. 14.

(4) ΕΕ L 345 της 29.12.2001, σ. 18.

ΠΑΡΑΡΤΗΜΑ

Στο παράρτημα του κανονισμού (ΕΟΚ) αριθ. 94/92 προστίθεται το ακόλουθο κείμενο μετά το κείμενο που αφορά την Ελβετία: "Νέα Ζηλανδία

1. Κατηγορία προϊόντων:

α) τα μη μεταποιημένα γεωργικά προϊόντα, τα ζώα και τα μη μεταποιημένα ζωικά προϊόντα κατά την έννοια του άρθρου 1 παράγραφος 1 στοιχείο α) του κανονισμού (ΕΟΚ) αριθ. 2092/91, με εξαίρεση:

- τα ζώα και τα ζωικά προϊόντα που φέρουν ή προορίζονται να φέρουν ενδείξεις που αναφέρονται στη μετατροπή,

- τα προϊόντα υδατοκαλλιέργειας·

β) τα μεταποιημένα γεωργικά φυτικά και ζωικά προϊόντα που προορίζονται για ανθρώπινη κατανάλωση κατά την έννοια του άρθρου 1 παράγραφος 1 στοιχείο β) του κανονισμού (ΕΟΚ) αριθ 2092/91 με εξαίρεση:

- τα ζωικά προϊόντα που φέρουν ή προορίζονται να φέρουν ενδείξεις που αναφέρονται στη μετατροπή,

- τα προϊόντα που περιέχουν προϊόντα υδατοκαλλιέργειας.

2. Καταγωγή:

Προϊόντα της κατηγορίας 1 στοιχείο α) και βιολογικά παραγόμενα συστατικά προϊόντων της κατηγορίας 1 στοιχείο β) που έχουν παραχθεί στη Νέα Ζηλανδία ή έχουν εισαχθεί στη Νέα Ζηλανδία:

- είτε από την Ευρωπαϊκή Κοινότητα,

- είτε από τρίτη χώρα στο πλαίσιο καθεστώτος που αναγνωρίζεται ισότιμο προς τις διατάξεις του άρθρου 11 παράγραφος 1 του κανονισμού (ΕΟΚ) αριθ. 2092/91,

- είτε από τρίτη χώρα, της οποίας οι κανόνες παραγωγής και το σύστημα επιθεώρησης έχουν αναγνωριστεί ως ισότιμα με το επίσημο πρόγραμμα διασφάλισης βιολογικά παραγόμενων τροφίμων του Υπουργείου Γεωργίας και Δασών της Νέας Ζηλανδίας (MAF) με βάση τις εγγυήσεις και τις πληροφορίες που παρέχονται από την αρμόδια αρχή της εν λόγω χώρας σύμφωνα με τις διατάξεις που έχουν θεσπιστεί από το εν λόγω Υπουργείο και με την προϋπόθεση ότι εισάγονται μόνο βιολογικά παραχθέντα συστατικά που προορίζονται να ενσωματωθούν, σε ένα ποσοστό έως και 5 % κατ' ανώτατο όριο, σε προϊόντα της κατηγορίας 1 στοιχείο β) που έχουν παρασκευαστεί στη Νέα Ζηλανδία.

3. Οργανισμοί ελέγχου: BIO-GRO New Zealand· Certenz.

4. Οργανισμός έκδοσης πιστοποιητικών: Υπουργείο Γεωργίας και Δασών της Νέας Ζηλανδίας (MAF).

5. Διάρκεια της συμπερίληψης: 30 Ιουνίου 2006".